Musikante skep goeie gees - Art And Entertainment - Erongo
Thursday, May 28th, 2020 07:33:11
Musikante skep goeie gees
Inperkings bring uitdaging vir musiekbedryf
07 April 2020 | Art and Entertainment
Llewellyn Annandale; Musikant; "As musikant voel jy meer verenig met musikante regoor die wêreld…"
Sean K – Sean K. Foto Experienced Event
Vaughn, Adam, Jonny Hentiesfees 2019 – Adam Brandon-Kirby (agter), Vaughn Ahrens (links voor) en Jonny Wenk (regs voor) tree op by verlede jaar se Hentiesfees. Foto Irene-Mari van der Walt
Riaan Smit. Foto verskaf
Namibiese musikante is op dreef en het saam met internasionale kunstenaars vanuit hul huise begin konserte hou wat regstreeks op sosiale media uitgesaai word.
Riaan Smit, die voorsanger vir Suid-Afrikaanse groep Crimson House, was die eerste Namibiër om die taak aan te pak toe hy met sy terugkoms na sy tuisland onder twee weke isolasie geplaas is.
Smit het Donderdag sy isolasietydperk voltooi. Hy het op sy sosiale media-platforms aangekondig dat hy wel steeds tuis bly tydens die inperking van die Khomas- en Erongostreek en sy deel gaan doen om die verspreiding van die pandemie te bekamp.
Die blues-musikant het op beide sy Facebook en Instagram platforms twee keer per dag sy kitaar nader getrek en die klanke laat loop. Hy het kykers en luisteraars gelyktydig aangemoedig om skenkings aan die Wêreldgesondheidsorganisasie (WHO) vir hul Covid-19 verligtingstake te maak.
Smit is nie alleen in die poging om vermaaklikheid na die publiek se voorstoeppe te bring nie.
Sean Kamati (30), bekend as Sean K, poog om drie uitsendings 'n week te bring en sê hy het reeds baie goeie reaksie uit sy digitale gehore gekry met sowat 200 mense wat daarna kyk.
"Ek dink mense begin nou die kunste waardeer en die belangrikheid daarvan sien. Veral in 'n land soos Namibië waar mense nie veel omgee oor vermaaklikheid nie, is dit belangrik vir hulle om te sien dat dit juis die kunste is wat ons deur hierdie tyd gaan dra."
Kamati het op 19 Maart vir die eerste keer 'n digitale konsert gehou. Hy het sedertdien 'n eregas by sy resep gevoeg: Sy jonger suster, Joy, het sommer vinnig begin om sy gehoor se harte te steel.
Sean K is tans besig met sy tweede ateljee album, maar is versigtig om te veel daaroor te sê. Hy vertel dat aanhangers gerus 'n oog op sy sosiale media kan hou vir die aankondiging van 'n "luisterpartytjie".
"Natuurlik sal dit digitaal wees; ons mag mos nie in hierdie tyd 'n regte partytjie hou nie," sê die sanger met 'n glimlag.
Walvis se Vaughn
Walvisbaai se sanger Vaughn Ahrens hou ook op sy 22ste verjaarsdag op 2 April 'n digitale partytjie met die vrystelling van sy weergawe van "Don't Let Me Down", oorspronklik deur The Beatles uitgevoer.
Ahrens het die hulp van oud- en bestaande lede van sy groep vir die musiekvideo ingeroep. Huidige lede Adam Brandon-Kirby (tromme) en Llewellyn Annandale (baskitaar), oudlid Jonny Wenk (elektriese kitaar) en die amptelike Vaughn Ahrens tromme plaasvervanger Wayne Wentzel, het almal saam met Ahrens deel gevorm van die projek.
Ahrens sê dat hierdie 'n eienaardige taak was om aan te pak. "Jy neem maar net jou deel op en stuur dit die wye wêreld in. Daarna wag jy eintlik maar net vir iets cool om na jou toe terug te kom," vertel hy.
Annandale meen dat die opname hom meer kreatiewe ruimte gegee het.
"Op hierdie manier het jy meer tyd om jou deel uit te werk sonder die gewone druk wat daarmee gepaard gaan. Almal het kreatiewe vryheid gehad, so dit was interessant om te sien wat almal besluit het om by te voeg."
Hy glo dat die beperkings in die produksie juis kreatiwiteit aangespoor het.
"Soms kan dit oorweldigend wees om net 'n leë bladsy voor jou te hê. So wanneer jy in 'n rigting gedwing word, kan dit jou gedagtes en idees lei."
Annandale meen dat daar ironie in die saak is.
"As musikant voel ek juis nou meer verenig met musikante regoor die wêreld wat sommer net in hul sitkamers speel, net soos jy."
Global Citizen het die taak aan van die grootste name in internasionale musiekbedryf oorgelaat om die #TogetherAtHome-reeks aan te bied.
Coldplay se Chris Martin was die eerste, maar was binnekort gevolg deur popgroeplid Niall Horan, John Legend, Grammy-benoemde Hozier en talle ander bekendes.